# Air Francen lento 4590

### Wikipedia

Air Francen lento 4590 oli Air Francen Concorden F-BTSC viimeinen lento 25. heinäkuuta 2000. Kone putosi suihkumoottorissa syttyneen tulipalon seurauksena.

## [muokkaa] Faktat

Koneen oli tarkoitus lentää Charles de Gaullen lentokentältä Pariisin läheltä John F. Kennedyn kentälle New Yorkiin. Reilu minuutti nousun alkamisen jälkeen kone syöksyi maahan ja osui Les Relais Bleus -hotelliin. Koneen lentäjä yritti päästä laskeutumaan läheiselle Le Bourget'n lentokentälle.

Turmassa kuoli 113 henkilöä: koneen kaikki 100 matkustajaa ja 9 miehistön jäsentä sekä neljä hotellin asukasta.

## [muokkaa] Lennon kronologia

Mustan laatikon rekisteröimien keskustelujen yhteenveto (ajat paikallisia, GMT+2):

- 15.58: lennon AF4590 kapteeni lukee lennonjohdolle lentosuunnitelman, johon sisältyy pyyntö käyttää nousukiidossa kiitotietä 26R koko pituudeltaan.
- 16.07: lennonjohto vahvistaa lentosuunnitelman ja moottorit käynnistetään.
- 16.42: lennonjohtaja antaa lähtöluvan.
- 16.43: ohjaamossa kuuluu outo ääni ja lennonjohtaja ilmoittaa "Concorde 4590, teillä on liekkejä takananne."
- 16.44: lentoperämies ilmoittaa "Le Bourget, Le Bourget", tarkoittaen, että koneen tulisi tehdä hätälasku Le Bourget'n lentokontälle.
- 16.44, lennonjohtaja pyytää lentokentän palolaitosta: "Palopäällikkö, Concorde on... En tiedä sen aikomuksia, mutta menkää asemiin eteläiselle alueelle", sitten "Palopäällikkö, korjaus, Concorde palaa kiitotielle 09 päinvastaisessa suunnassa".
- 16.44.22: lentoperämies lähettää viimeisen viestin: "Kielteinen, yritämme Le Bourget'hen" noin kymmenen sekuntia ennen törmäystä maahan.

## [muokkaa] Uhrit ja todistajat

Suurin osa lentoturman uhreista oli Concordella risteilylomalle matkalla olleita saksalaisturisteja. Gonessen kunnassa, muutaman kilometrin päässä lentokentästä sijainneessa, onnettomuushetkellä onneksi lähes tyhjässä hotellissa olleista asukkaista neljä kuoli ja kuusi loukkaantui koneen syöksyessä hotelliin.

Eräs espanjalainen autoilijapariskunta liikkui läheisellä moottoritiellä ja näki Concorden liekeissä. He myös onnistuivat videoimaan koneen liekkeineen. Kolme lentokentän palomiestä puolestaan kertoivat nähneensä koneen paksusavuisen tulipyrstön koneen vasemmalla puolella; tämä oli tapahtunut jo suhteellisen aikaisin koneen nousukiidon aikana.

## [muokkaa] Syyt

Onnettomuuden lopulliseksi syyksi on vahvistettu, että Concorden lähtöä edeltäneestä Continental Airlinesin DC-10-lentokoneesta pudonnut titaaninen lista aiheutti vaurion Concorden takimmaiseen, vasemmanpuoleiseen laskutelinepyörään, jonka rengas räjähti. Tämä räjähdys puolestaan rikkoi vasemman siiven polttoainesäiliön ulkopinnan.

Koneen lentäjät tekivät päätöksen kääntyä ja laskeutua Le Bourget'n lentokentälle. Muutaman sekunnin kuluttua moottori numero kaksi sammui ja sen jälkeen myös moottori yksi. Tämän jälkeen lentokone tuhoutui maahansyöksyssä. Tapahtuma noususta tuhoutumiseen kesti kokonaisuudessaan vain minuutin ja 28 sekuntia.

## [muokkaa] Aiempia tapahtumia

Lennon 4590 onnettomuuden perustekijä ei ollut ainutlaatuinen tapahtuma Concorde-koneiden liikennehistoriassa. Aikaisemmin koneille oli tapahtunut kaikkiaan 57 renkaiden räjähdystä. Aivan vastaavanlaisia oli tapahtunut nousukiidoissa Washingtonissa ja Dakarissa vuonna 1979. Vuosina 1980–1990 vastaava rengasonnettomuus oli tapahtunut viisi eri kertaa. Kapteeni oli palannut takaisin, koska renkaan räjähtäminen oli rikkonut polttoainetankin suojakerroksen ja näin aiheuttanut kerosiinivuodon, onneksi ilman tulipaloa.

Ranskan liikenneministeri kielsi heti onnettomuuspäivänä kaikki lennot Concorde-koneilla. Onnettomuustutkimusvirasto sai tehtäväkseen selvitellä onnettomuuden syytä ja laatia ohjelman vastaavien tilanteiden välttämiseksi.

## [muokkaa] Triviaa

Lennon 4590 onnettomuus muutti kertaheitolla "turvallisimman" lentokoneen vaarallisimmaksi. Toistaiseksi konetyyppi oli välttynyt vakavilta onnettomuuksilta. Concordeja oli valmistettu vain pieni määrä, joten konetyypillä ei myöskään ollut lentotunteja samoja määriä kuin esimerkiksi Boeing 727 -koneilla, joille vakavia onnettomuuksia on sattunut useita. Yksi suuri onnettomuus muutti siis tilaston hetkessä.

## [muokkaa] Katso myös

- Concorde

## [muokkaa] Aiheesta muualla

- Tutkijalautakunnan lopullinen raportti onnettomuudesta (ranskankielinen)
- Tutkijalautakunnan lopullinen raportti onnettomuudesta (englanninkielinen, pdf)
- BBC:n sivuilla oleva mustan laatikon ääninauhan tekstiversio

Haettu osoitteesta http://fi.wikipedia.org../../../a/i/r/Air_Francen_lento_4590_f662.html

Luokat: Lento-onnettomuudet | Vuoden 2000 tapahtumat

##### Views

- Artikkeli
- Keskustelu
- Nykyinen versio

##### Etsi

##### Muilla kielillä

- Bahasa Indonesia
- Deutsch
- English
- Français
- 한국어
- 日本語
- Polski
- 中文